Luiperd in tent het toe aptyt vir plakkies‘n Gesin se plakkies nadat ‘n luiperd in Botswana dit beetgehad het. (Foto: Verskaf) ŉ Suid-Afrikaanse gesin het hulle morsdood geskrik toe ŉ luiperd in die nag by hul tent insluip en hul plakkies begin vreet. Andre Grové het tydens die September-vakansie saam met sy vrou en twee kinders in die Kgalagadi Gemsbok Park aan Botswana se kant gekamp. “Ek en my seun Piet (12) het die laaste aand in die tent lê en slaap toe ons ŉ geluid hoor soos iets wat aan die tent kou. Ons dog eers dis ŉ jakkals, maar toe ek my soeklig op die dier skyn, toe sien ek dis ŉ luiperd.” Die tent was bo-oor die sleepwa opgeslaan en Andre en sy seun het bo-op die sleepwa geslaap. Die luiperd het gelukkig ŉ groter aptyt vir die gesin se plakkies gehad en Grové en sy seun kon daarin slaag om by die agterkant van die tent uit te sluip. “Dis lekker om nou daaroor te lag, maar ons het groot geskrik. Jy weet óf jy óf die dier moet uit.” Grové se vrou, Marinka, en tienjarige dogter Mieke het reeds in die bakkie geslaap juis omdat hulle skrikkerig was nadat hulle ŉ luiperd die vorige aand naby die kamp opgemerk het. ‘n Luiperd kruip uit ‘n tent in Botswana. (Foto: Verskaf) Die luiperd het nes ŉ agterstallige huurder geweier om sy nuwe slaapplek te ontruim en die gesin moes die park se personeel ontbied om hom te verwyder. Hy is toe uiteindelik die Maandagoggend teen 08:30 uit die tent gejaag. “Die snaakste van alles is dat hy niks van die kos in die tent gevreet het nie, maar al ons plakkies is flenters. Miskien het hy tandpyn gehad,” lag Grové. “Gelukkig was dit die laaste aand wat ons daar gekamp het, anders het ons al vier die volgende aand in die bakkie geslaap!”